Merihaansilta

**Merihaansilta** on  Helsingin Sörnäisissä sijaitseva silta, joka yhdistää toisiinsa Merihaan ja Nihdin. Se on osa Kruunusillat-hanketta yhdessä Finkensillan ja Kruunuvuorensillan kanssa. Merihaansillan rakentaminen aloitettiin syksyllä 2022 ja se valmistui vuonna 2025. Jalankululle ja pyöräilylle silta avattiin 17. kesäkuuta 2025, ja raitioliikenteen suunnitellaan käynnistyvän sillalla vuonna 2027. Rakentaminen aloitettiin noin vuotta Finkensiltaa ja Kruunuvuorensiltaa myöhemmin, koska Merihaansillan valmistumisaikataulu on sidoksissa Hanasaaren voimalaitoksen toiminnan päättymiseen. Hiililaivat purkivat aiemmin kuormansa voimalan alueelle Hanasaarenlaiturissa, ja Merihaan ja Kalasataman Sompasaaren välinen laivaväylä lakkautettiin 1.8.2023. Maatukien ja työsillan rakentaminen aloitettiin samanaikaisesti Merihaassa ja Nihdissä.

Sillan pituus on 422 metriä. Sen alikulkukorkeus on 2,6–2,8 metriä, joka tekee sillasta varsin matalan. Nihdin päätyyn on rakennettu nosturien avulla avattava osuus, jota voidaan käyttää poikkeustapauksissa. Merihaansilta on tyypiltään teräsbetoninen jatkuva laattasilta, jota on kuvailtu laiturimaiseksi. Sillalla on kaksi raitiovaunuraidetta, kaksi jalkakäytävää ja kaksisuuntainen pyörätie. Sillalla ei sallita moottoriliikennettä, mutta hälytysajoneuvot voivat käyttää sitä pelastustehtävissä.

## Rakennustyöt
Merihaansillan paalutuksia alettiin rakentaa lokakuussa 2022, ja seuraavana talvena aloitettiin työsillan rakentaminen molemmilta rannoilta. Keväästä kesään 2023 työmaalla tehtiin kansirakenteen ja välitukien raudoitus-, muotti ja betonointitöitä.
Keskimmäisen kansilohkon betonivalu tehtiin heinäkuun alussa 2024.
Kiskoasennuksia tehtiin vuoden 2024 lopulla.

Rakennustöiden aikana useat asukasjärjestöt laativat kaupungille aloitteen Merihaansillan käyttöönotosta jalankulkijoille ja pyöräilijöille jo ennen vuotta 2027, jolloin raitioliikenteen odotetaan alkavan. Siltaurakka itsessään valmistui vuonna 2025. Merihaansillan avaaminen lyhentäisi esimerkiksi Sompasaaressa ja Nihdissä asuvien matkaa Hakaniemeen ja siitä edelleen keskustaan huomattavasti. Kruunusiltojen hankejohtajan mukaan tavoitteena on avata silta jalankululle ja pyöräilylle heti kun sen on mahdollista tehdä työmaan turvallisuutta ja sujuvuutta vaarantamatta. Syksyllä 2024 Kruunusillat-allianssi vahvisti sillan avattavan jalankululle ja pyöräilylle kesällä 2025.

Maaliskuussa 2025 sillan kiskoasennukset olivat jo valmiit, ja sillalla aloitettiin pintarakennetyöt, kuten reunakivien asennukset. Ajolanka-asennukset tehtiin alkukesän 2025 aikana.

## Hiilisatamansilta
Merihaansillan suunnittelussa ja rakentamisessa on varauduttu ylimääräiseen haaraan, Hanasaareen ulottuvaan Hiilisatamansiltaan, joka lähtisi Merihaansillan kupeesta läheltä Hakaniemenrantaa. Liitoskohdassa on varaus liikennevaloille ja suojatielle. Hiilisatamansilta ei kuitenkaan kuulu Kruunusillat-hankkeeseen eikä sen rakentamisesta ole tehty päätöstä. Silta olisi tarkoitettu vain pyöräliikenteelle ja jalankulkijoille.

## Kuvia

Tiedosto:Sompasaari seen from Merihaka in Helsinki, Finland, 2020 May.jpg|pienoiskuva|Näkymä Merihaasta Nihtiin toukokuussa 2020, ennen sillan rakentamista.
Tiedosto:Merihaansilta (Helsinki) rakenteilla helmikuu 2023.jpg|Rakennustöitä helmikuussa 2023.
Tiedosto:Merihaansilta bridge under construction (Sörnäinen, Helsinki, Finland) September 2023.jpg|Työsillan rakennustöitä syyskuussa 2023.
Tiedosto:Construction of Merihaansilta tram bridge in Helsinki, Finland, 2024 April – 01.jpg|Rakennustöitä huhtikuussa 2024.
Tiedosto:Merihaansilta bridge (Helsinki, Finland) under construction Jul 1, 2024.jpg|Rakennustöitä keskimmäisen kansilohkon betonivalun aikaan heinäkuussa 2024.
Tiedosto:Merihaansilta (Merihaka bridge) Helsinki, Finland opening ceremony Jun 17, 2025.jpg|Avajaisseremonia sillalla 17. kesäkuuta 2025.


## Lähteet

## Aiheesta muualla